Firma Þórðar og Lofts á Akranesi og í Sandgerði Það var á árinu 1907 að þeir félagar og jafnaldrar Loftur Loftsson og Þórður Ásmundsson hófu undirbúning að félagsstofnun sinni um verslun og útgerð á Akranesi . Þeir voru þá 23 ára að aldri , en ári áður höfðu þeir félagar ásamt fleiri ungum mönnum á Akranesi keypt fyrsta dekkvélbátinn sem nefndur var Fram . Loftur tók að sér að útvega lóð undir verslunina á góðum stað , eins og hann sagði í bréfi til Þórðar ; “ fyrir framan hús Gríms í Götu ” ( þ.e. Hallgríms á Grímsstöðum ) og töldu þeir félagar þennan stað heppilegan fyrir verslunarhús á Skaganum ; “ því þar hljóta flestir aðkomumenn eða plássfólk að fara um ” . Í dag er lóð þessi nr. 48 við Vesturgötu . Þórður hins vegar fékk föður sinn Ásmund á Háteigi til að útvega veð fyrir láni sem þeir félagar tóku vegna væntanlegra framkvæmda . Stofnféð til þessa verslunarreksturs var 4.000 krónur og voru þær fengnar að láni hjá Gísla Daníelssyni í Kárabæ , en Gísli var mikill fjáraflamaður og vel stæður . Lánaði hann fé til atvinnureksturs og stuðlaði með því að koma fótum undir ýmsa starfsemi á Skaganum um sína daga . Í Skessuhorni vikunnar er ítarleg frásögn Ásmundar Ólafssonar um fyrirtæki þeirra félaga og sitthvað fleira . Enginn sögugrúskari má láta það framhjá sér fara .